## A black background with blue and red text AI-generated content may be incorrect.

## Rheolwr Perthynas – Theatr, Celfyddydau Perfformio a Theithio

## Disgrifiad o’r Rôl

|  |  |  |
| --- | --- | --- |
| Graddfa Cyflog: |  | D |
| Cyfeirnod: |  | RMTPAT |
| Tîm: |  | Y Celfyddydau |
| Yn adrodd i: |  | Pennaeth Theatr, Celfyddydau Perfformio a Theithiau |
| Yn goruchwylio: |  | Dim cyfrifoldeb rheoli llinell |
| Lleoliad: |  | Gellir lleoli’r rôl hon yn unrhyw un o swyddfeydd Cyngor Celfyddydau Cymru yng Nghaerdydd, Bae Colwyn neu Gaerfyrddin |
| Teithio: |  | Yn Aml |

### Cyngor Celfyddydau Cymru

Mae Cyngor Celfyddydau Cymru yn elusen annibynnol, a sefydlwyd gan Siarter Frenhinol ym 1994. Mae’n Gorff a Noddir gan Lywodraeth Cymru a phenodir ei aelodau gan Lywodraeth Cymru.

Mae Llywodraeth Cymru yn darparu’r rhan fwyaf o’n cyllid. Rydym hefyd yn dosbarthu cyllid oddi wrth y Loteri Genedlaethol ac yn codi arian ychwanegol ar gyfer y celfyddydau lle gallwn wneud, o amrywiaeth o ffynonellau yn y sector cyhoeddus a’r sector preifat.

Rydym ni’n uchelgeisiol dros y celfyddydau yng Nghymru. Ein gweledigaeth yw Cymru greadigol lle mae’r celfyddydau’n ganolog i fywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a’r ymdrechion a wneir i estyn allan at gynulleidfaoedd a’u hysbrydoli. Rydym yn gweithio i greu amgylchedd lle gall artistiaid uchelgeisiol a mentrus dyfu a ffynnu, lle mae cynifer o bobl â phosibl yn mwynhau ac yn cymryd rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydym hefyd yn gwerthfawrogi creadigrwydd ac arloesedd. Mae ein staff yn aml yn gweithio gyda’i gilydd mewn grwpiau a thimau i gyflawni ein rhaglenni gwaith. Rydym yn rhoi pwyslais arbennig ar weithio hyblyg a chydweithredol, ac yn cefnogi ein staff i feithrin a datblygu’r sgiliau hyn.

### Gwybodaeth am y rôl hon

Mae’r Rheolwr Perthynas Theatr, Celfyddydau Perfformio a Theithiau yn rôl ddeinamig sy’n wynebu'r sector i eiriolwr angerddol a fydd yn dod yn bresenoldeb cydnabyddedig y gellir ymddiried ynddo yn ecosystem theatr a chelfyddydau perfformio amrywiol Cymru. Chi fydd y cysylltydd hanfodol sy’n cryfhau perthnasoedd ar draws yr holl gymunedau theatr a chelfyddydau perfformio, gan sicrhau bod lleisiau theatr Cymru’n cael eu clywed, eu dathlu a’u cefnogi ar bob lefel.

Fel hyrwyddwr egnïol dros theatr a chelfyddydau perfformio yng Nghymru, byddwch yn gweithio fel rhan o dîm theatr arbenigol, ochr yn ochr â’r Pennaeth Theatr, Celfyddydau Perfformio a Theithiau, gan rannu cyfrifoldeb a gwybodaeth ar draws holl feysydd drama traddodiadol, theatr gyfoes, perfformio arbrofol, a ffurfiau sy'n dod i'r amlwg. Gyda’ch gilydd, byddwch yn meithrin cysylltiadau ystyrlon ag artistiaid, sefydliadau, lleoliadau, cwmnïau teithio a grwpiau cymunedol ledled Cymru. Bydd eich presenoldeb gweladwy mewn digwyddiadau theatr yn hanfodol i weithredu gweledigaeth strategol y Pennaeth Theatr drwy ymgysylltu’n ddilys ac yn barhaus â’r sector, yn enwedig yn dilyn canfyddiadau beirniadol Adolygiad o’r Cymorth i Theatr Saesneg yng Nghymru 2025. Byddwch yn gweithio’n agos gyda chydweithwyr sy’n Alluogwyr Busnes i gefnogi’r sefydliadau a’r ymarferwyr theatr rydym yn buddsoddi ynddynt.

Ym mhob agwedd ar y rôl hon, byddwch yn integreiddio themâu trawsbynciol allweddol Cyngor y Celfyddydau yn gyson: Datblygu’r Gymraeg, Amrywiaeth a Chynhwysiant, a Chyfiawnder Hinsawdd. Gan ategu Deddf Llesiant Cenedlaethau’r Dyfodol, ac alinio â blaenoriaethau Llywodraeth Cymru, byddwch yn mabwysiadu dull cydweithredol, hirdymor sy’n ystyried llesiant diwylliannol, cymdeithasol, economaidd ac amgylcheddol cymunedau theatr a chelfyddydau perfformio Cymru.

### Prif gyfrifoldebau

Fel rhan o’ch rôl, byddwch yn:

* Meithrin a chynnal cysylltiadau strategol ar draws cymunedau theatr a chelfyddydau perfformio amrywiol Cymru
* Cefnogi'r Pennaeth Theatr, Celfyddydau Perfformio a Theithiau i weithredu strategaethau datblygu'r sector, gan gynnwys argymhellion Adolygiad o’r Cymorth i Theatr Saesneg yng Nghymru 2025
* Helpu i hyfforddi a mentora'r hwyluswyr tîm
* Bod yn brif bwynt cyswllt ar gyfer gwneuthurwyr theatr, perfformwyr, MYFOs a sefydliadau celfyddydau perfformio
* Eirioli dros faes theatr a chelfyddydau perfformio Cymru mewn digwyddiadau a gwyliau sector allweddol
* Hwyluso cysylltiadau rhwng ymarferwyr theatr, rhwydweithiau teithiol, lleoliadau, a seilwaith ehangach fel addysg
* Monitro ac adrodd ar ddatblygiadau yn y sector theatr a chyfleoedd sy'n dod i'r amlwg, yn enwedig o ran teithio a chynhyrchu
* Cefnogi sefydliadau ac ymarferwyr theatr i gyrchu cyllid a gwasanaethau Cyngor y Celfyddydau
* Cyfrannu at ddatblygu polisi theatr drwy ddeallusrwydd ac adborth gan y sector
* Meithrin arferion cynhwysol yng nghymunedau theatr a chelfyddydau perfformio Cymru
* Hyrwyddo amrywiaeth ar draws pob ffurf theatraidd a thraddodiadau diwylliannol

### Meithrin Cysylltiadau ac Ymgysylltu â’r Sector

* Datblygu a chynnal rhwydweithiau cynhwysfawr ar draws sector theatr a chelfyddydau perfformio Cymru
* Meithrin perthynas seiliedig ar ymddiriedaeth gyda gwneuthurwyr theatr, dramodwyr, cyfarwyddwyr, cynhyrchwyr, perfformwyr a sefydliadau
* Hwyluso cyflwyniadau a chysylltiadau yn y sector theatr a thu hwnt, gan gynnwys rhwydweithiau teithiol
* Mynychu cynyrchiadau theatr, gwyliau, arddangosfeydd a digwyddiadau diwydiant i gynnal presenoldeb y sector
* Cefnogi ymarferwyr theatr i lywio a gwella gwasanaethau a chyfleoedd Cyngor y Celfyddydau
* Cryfhau cysylltiadau rhwng cwmnïau cynhyrchu mawr a gwneuthurwyr theatr annibynnol

### Datblygu’r Sector Theatr

* Gweithio gyda'r Pennaeth Theatr, Celfyddydau Perfformio a Theithiau i nodi cyfleoedd i ddatblygu'r sector ac i roi argymhellion yr Adolygiad o’r Cymorth i Theatr Saesneg yng Nghymru 2025 ar waith
* Cefnogi’r gwaith o weithredu polisïau a mentrau sy’n benodol i’r theatr, gan gynnwys fframweithiau teithio
* Casglu a rhannu gwybodaeth am dueddiadau a heriau sy’n dod i’r amlwg ym maes cynhyrchu theatr a theithiau
* Hwyluso dysgu a chydweithio rhwng cymheiriaid mewn cymunedau theatr
* Helpu i ganfod bylchau yn y seilwaith a chyfleoedd datblygu ledled Cymru

### Eiriolaeth a Chynrychiolaeth

* Cynrychioli buddiannau Cyngor y Celfyddydau mewn digwyddiadau, gwyliau a chyfarfodydd y sector theatr
* Hyrwyddo diwydiant theatr Cymru, o ddramâu traddodiadol i arferion perfformio arbrofol
* Eirioli dros leisiau theatr amrywiol a chymunedau heb gynrychiolaeth ddigonol
* Cefnogi'r Pennaeth Theatr, Celfyddydau Perfformio a Theithiau mewn gweithgareddau cynrychiolaeth allanol, gan gynnwys gwerthusiad strategol Gŵyl *Fringe* Caeredin
* Hyrwyddo rhaglenni a chyfleoedd theatr Cyngor y Celfyddydau
* Hwyluso digwyddiadau rhwydweithio ledled Cymru ar gyfer cymunedau mwyafrif byd-eang ac ymarferwyr theatr

### Monitro Ansawdd ac Effaith

* Monitro ansawdd artistig ac effaith gweithgareddau theatr a theithiau ledled Cymru
* Ymweld â safleoedd a mynychu perfformiadau i asesu MYFO a gwaith a gefnogir gan y loteri
* Darparu gwybodaeth theatr arbenigol i lywio penderfyniadau Cyngor y Celfyddydau
* Cyfrannu at waith dadansoddi ac adrodd yn ôl am y sector theatr
* Cefnogi’r gwaith o werthuso rhaglenni theatr a mentrau teithio
* Olrhain datblygiadau mewn fformatau theatr hygyrch ar gyfer cynulleidfaoedd amrywiol

### Datblygu Partneriaethau

* Datblygu partneriaethau strategol gyda darparwyr addysg theatr
* Meithrin perthnasoedd â lleoliadau, gwyliau, cwmnïau teithio a hyrwyddwyr theatr
* Cysylltu ag asiantaethau datblygu, cyd-gynhyrchwyr a chyrff cyllido theatr
* Meithrin perthnasoedd â rhwydweithiau theatr a phartneriaid gwyliau rhyngwladol ac yn y DU
* Cefnogi prosiectau cydweithredol rhwng sefydliadau theatr a phartneriaethau trawsffiniol
* Cryfhau cysylltiadau â sefydliadau addysgol, gan gynnwys Coleg Brenhinol Cerdd a Drama Cymru, prifysgolion, NYAW a’r URDD

### Cysylltiadau Allweddol

* Cefnogi Pennaeth Theatr, Celfyddydau Perfformio a Theithiau, a chydweithwyr yn y tîm Celfyddydau
* Cynghori gwneuthurwyr theatr, dramodwyr, cyfarwyddwyr, cynhyrchwyr ac ymarferwyr creadigol
* Cynghori sefydliadau theatr, gan gynnwys lleoliadau, cwmnïau cynhyrchu, cwmnïau teithiol, a gwyliau ledled Cymru
* Cynghori gwneuthurwyr theatr ac artistiaid perfformio annibynnol
* Cynghori darparwyr addysg theatr a grwpiau cymunedol
* Dealltwriaeth o wasanaethau celfyddydol a diwylliannol awdurdodau lleol
* Meithrin cysylltiadau cyfoedion â rhwydweithiau theatr, partneriaid gwyliau a sefydliadau diwylliannol yn y DU ac yn rhyngwladol, sefydliadau cenedlaethol, gan gynnwys Celfyddydau Cenedlaethol Ieuenctid Cymru a’r URDD

Cydymffurfiaeth gorfforaethol - glynu wrth y polisïau hynny sy’n amddiffyn Cyngor y Celfyddydau a’i staff rhag dod i gysylltiad posibl â risgiau a digwyddiadau adroddadwy. Mae’r rhain yn cynnwys Atal Twyll, Rheoliadau Diogelu Data Cyffredinol, Safonau’r Gymraeg, Llesiant Cenedlaethau’r Dyfodol a Seiberddiogelwch /defnyddio TGCh. (Diffinnir cyfrifoldebau staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy’n gyson â’r uchod.

### Gwybodaeth, profiad a phriodoleddau

Rydym eisiau denu pobl i’n sefydliad sydd â diddordeb yn y celfyddydau, ymrwymiad i egwyddorion gwasanaeth cyhoeddus agored ac atebol, a’r ddawn i weithio gydag amrywiaeth eang o gwsmeriaid. Credwn mewn gosod y safonau uchaf ym mhob agwedd ar ein gwaith. Mae pob aelod o staff felly yn llysgennad i’r cwmni, ac rydym yn disgwyl i bawb barchu a chynnal ein henw da.

Ein nod yw bod yn sefydliad arloesol sy’n edrych tua’r dyfodol. Rydym yn disgwyl i’n staff gydweithio â’i gilydd i sicrhau ein bod yn effeithlon, yn effeithiol ac yn ddefnyddiol.

Rydym yn cymryd yn ganiataol y bydd ein staff yn gymwys i reoli gweinyddiaeth reolaidd ac y byddant wedi datblygu sgiliau trefnu da. O ganlyniad, mae gennym ddiddordeb arbennig mewn staff sydd â’r gallu i weithio’n llawn dychymyg ac yn hyblyg i fynd i’r afael â’r heriau y byddant yn eu hwynebu – staff sydd â’r fenter a’r cymhelliant i ffynnu mewn amgylchedd gwaith prysur ac sy’n cael boddhad o gyflawni targedau uchelgeisiol ac ymestynnol.

Yn ogystal, mae’r rôl hon yn gofyn am y wybodaeth, y profiad a’r priodoleddau penodol canlynol. Bydd ymgeiswyr yn cael eu hasesu yn erbyn y meini prawf hanfodol a dymunol a nodir isod:

|  |  |  |
| --- | --- | --- |
|  | Hanfodol | Dymunol |
| Cymwysterau | * Gradd sy’n gysylltiedig â’r theatr / celfyddydau perfformio, a / neu brofiad proffesiynol sylweddol yn y sector theatr |  |
| Gwybodaeth | * Gwybodaeth gadarn am sector theatr a chelfyddydau perfformio Cymru, ar draws sawl ffurf theatraidd ac ar raddfeydd gwahanol * Dealltwriaeth o ymarfer theatr cyfoes, modelau teithio a chyd-destunau diwylliannol * Gwybodaeth am faterion cydraddoldeb a sut i’w cymhwyso i ddatblygu theatr * Dealltwriaeth o'r heriau sy'n wynebu ymarferwyr theatr yng Nghymru, a heriau o ran cynnal teithiau theatr * Ymwybyddiaeth o'r Adolygiad o’r Cymorth i Theatr Saesneg yng Nghymru 2025 a’i argymhellion | * Gwybodaeth am rwydweithiau sector theatr y DU a rhyngwladol * Dealltwriaeth o addysg theatr a datblygu cymunedol * Gwybodaeth am fframweithiau teithio a rheoli lleoliadau * Cynefindra ag ecosystem Gŵyl *Fringe* Caeredin |
| Sgiliau | * Sgiliau rhagorol o ran meithrin perthnasoedd a rhwydweithio * Sgiliau cyfathrebu ac eirioli cadarn * Y gallu i weithio ar draws ffurfiau a chymunedau theatr amrywiol * Sgiliau TG a sgiliau gweinyddol cryf * Sensitifrwydd diwylliannol a sgiliau ymarfer cynhwysol | * Profiad o gydlynu prosiectau * Sgiliau cynllunio a rheoli digwyddiadau |
| Profiad | * Profiad gweithredol o weithio yn sector theatr neu sector celfyddydau perfformio Cymru neu’r DU * Profiad o feithrin rhwydweithiau a phartneriaethau proffesiynol * Profiad o gefnogi artistiaid neu sefydliadau celfyddydol * Profiad o weithio gyda chymunedau amrywiol ac arferion diwylliannol | * Profiad o weithio ar draws sawl ffurf theatraidd ac ar raddfeydd gwahanol * Profiad o ddatblygu theatr yn y sector cyhoeddus neu elusennol * Profiad gyda rhaglenni cyfnewid diwylliannol yn y DU ac yn rhyngwladol * Profiad ym maes cynhyrchu theatr, teithio, neu raglennu gwyliau |
| Priodoleddau | * Brwdfrydedd dros y theatr a chelfyddydau perfformio ar draws pob ffurf a thraddodiad * Ffocws ar ganlyniadau gyda’r gallu i weithio’n annibynnol * Sgiliau rhyngbersonol cryf a deallusrwydd emosiynol * Ymrwymiad i amrywiaeth, cynhwysiant a thegwch diwylliannol * Hyblygrwydd a’r gallu i addasu mewn amgylchedd sector sy’n newid * Y gallu a’r parodrwydd i deithio ledled Cymru a thu hwnt yn rheolaidd |  |
| Y Gymraeg | * Mae stori pawb gyda’r iaith yn wahanol ac rydym yn cydnabod bod lefelau gallu a hyder yn amrywio o berson i berson. . Rydym yn chwilio am unigolyn sy’n deall diwylliant y wlad; perthynas amrywiol pobl Cymru gyda’r iaith Gymraeg ac sy’n ymrwymo i ddatblygu defnydd blaengar o’r Gymraeg yn ieithyddol a diwylliannol o fewn Cyngor y Celfyddydau a’r sector ehangach. Bydd angen dysgu sgiliau Cymraeg os nad ydych yn gallu’r Gymraeg eisoes. Byddwn yn sicrhau eich bod yn derbyn y gefnogaeth berthnasol i gynyddu neu ddysgu sgiliau Cymraeg. |  |